b"\n_START_ARTICLE_\nHelena Bonham Carter\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nHelena Bonham Carter se je rodila v londonskem predelu Golders Green. Njena mama, Elena (rojena Propper de Callej\xc3\xb3n), je psihoterapevtka. Njen o\xc4\x8de, Raymond Bonham Carter, je bil trgovec in bankir, v \xc5\xa1estdesetih pa je deloval kot vodja banke v Washingtonu, D.C.. Prihaja iz vplivne politi\xc4\x8dne dru\xc5\xbeine in je sin liberalnega politika sira Mauricea Bonhama Carterja ter priznane politi\xc4\x8darke in govornice Violet Bonham Carter. Pradedek Helene Bonham Carter, Herbert Henry Asquith, grof Oxfordski in Asquith\xc5\xa1ki, je bil med letoma 1908 in 1916 britanski predsednik vlade. Je tudi prane\xc4\x8dakinja njegovega sina, Anthony Asquith, legendarnega britanskega re\xc5\xbeiserja, ki je re\xc5\xbeiral klasi\xc4\x8dne uspe\xc5\xa1nice, kot so Carrington V.C. in Pomembno se je imenovati Earnest. Njen dedek po materini strani, \xc5\xa1panski diplomat Eduardo Propper de Callej\xc3\xb3n, \xc4\x8digar o\xc4\x8de je bil Jud, je med 2. svetovno vojno pred holokavstom obvaroval na tiso\xc4\x8de Judov, zaradi \xc4\x8desar so ga po vojni politiki po\xc4\x8dastili z raznimi nazivi. Kasneje je deloval na \xc5\xa1panski ambasadi v Washingtonu, D.C._NEWLINE_Babica Helene Bonham Carter po materini strani, H\xc3\xa9l\xc3\xa8ne Fould-Springer, je prihajala iz bogate judovske dru\xc5\xbeine; bila je h\xc4\x8derka barona Eug\xc3\xa8nea Foulda-Springerja (francoskega bankirja, ki je bil potomec dru\xc5\xbeine Ephrussi in dinastije Fould) in Marie Cecile von Springer (katere o\xc4\x8de Baron Gustav von Springer je bil industrijski podjetnik iz Avstrije, njena mama pa je prihajala iz dru\xc5\xbeine de Koenigswarter). H\xc3\xa9l\xc3\xa8ne Fould-Springer je po 2. svetovni vojni postala katoli\xc4\x8danka. Njena sestra je bila francoska filantropistka Liliane de Rothschild (1916\xe2\x80\x932003) in \xc5\xbeena barona \xc3\x89liea de Rothschilda, \xc4\x8dlana slavne dru\xc5\xbeine Rothschild (ki se je v 19. stoletju s porokami povezala tudi z dru\xc5\xbeino Springer); njena druga sestra, Therese Fould-Springer, je mama britanskega pisca Davida Prycea-Jonesa._NEWLINE_Helena Bonham Carter ima dva brata, Edwarda in Thomasa, je pa tudi oddaljena sestri\xc4\x8dna igralca Crispina Bonhama-Carterja, ki je zaigral g. Bingleyja v BBC-jevi seriji Prevzetnost in pristranost leta 1995 ter politi\xc4\x8darke Jane Bonham Carter. Je tudi daljna sorodnica pisca romanov iz serije James Bond, Iana Fleminga in slavne angle\xc5\xa1ke medicinske sestre Florence Nightingale. \xc4\x8clana njene raz\xc5\xa1irjene dru\xc5\xbeine sta tudi Lothian Bonham Carter, ki je igral za hampshirsko kriketsko mo\xc5\xa1tvo in njegov sin, admiral Stuart Bonham Carter, ki je med obema svetovnima vojnama slu\xc5\xbeil britanski kraljevi vojski in nazadnje prejel naziv viceadmirala._NEWLINE_Helena Bonham Carter se je \xc5\xa1olala na srednji \xc5\xa1oli South Hampstead, neodvisni dekli\xc5\xa1ki \xc5\xa1oli v Hampsteadu, London, kasneje pa na \xc5\xa1oli Westminster, neodvisni \xc5\xa1oli blizu westminsterske pala\xc4\x8de. Po kon\xc4\x8danem \xc5\xa1olanju se je prijavila na kraljevi kolid\xc5\xbe v Cambridgeu, vendar je niso sprejeli, in sicer ne zato, ker bi imela slabe ocene ali slabe rezultate testov, temve\xc4\x8d zato, ker so se \xc5\xa1olske oblasti bale, da bi sredi \xc5\xa1olanja \xc5\xa1olo zapustila in se osredoto\xc4\x8dila na svojo igralsko kariero._NEWLINE_Ko je bila Helena Bonham Carter stara pet let, je njena mama do\xc5\xbeivela resen \xc5\xbeiv\xc4\x8dni zlom, od katerega si je opomogla \xc5\xa1ele po treh letih. Po tej izku\xc5\xa1nji je tudi sama \xc5\xbeelela pomagati ljudem s podobnimi te\xc5\xbeavami in postala je psihoterapevtka; sedaj ji Helena Bonham Carter pla\xc4\x8duje, da bere njene scenarije in ji razlo\xc5\xbei svoje psiholo\xc5\xa1ko mnenje o vedenju njenega lika. Pet let po njenem okrevanju je njen o\xc4\x8de zbolel za rakom; med operacijo, s katero so tumor sku\xc5\xa1ali odstraniti, je pri\xc5\xa1lo do te\xc5\xbeav, zaradi \xc4\x8desar je bil paraliziran in je bil preostanek svojega \xc5\xbeivljenja prisiljen uporabljati invalidski vozi\xc4\x8dek. Ker sta bila njena starej\xc5\xa1a brata na kolid\xc5\xbeu, se je bila Helena Bonham Carter s te\xc5\xbeavami doma prisiljena spopadati sama. Kasneje je gibanja in navade svojega o\xc4\x8deta preu\xc4\x8devala za vlogo v filmu The Theory of Flight, ki ga je posnela leta 1998, le nekaj let pred smrtjo svojega o\xc4\x8deta januarja 2004.\n_START_SECTION_\nKariera\n_START_PARAGRAPH_\nHelena Bonham Carter nikoli ni obiskovala nobenih u\xc4\x8dnih ur igranja. Leta 1979 je zmagala na dr\xc5\xbeavnem tekmovanju iz pisanja in denar, ki si ga je s tem prislu\xc5\xbeila, je porabila za vklju\xc4\x8ditev v igralsko skupino Spotlight. Pri \xc5\xa1estnajstih je posnela svojo prvo reklamo. Kasneje je dobila manj\xc5\xa1o vlogo v televizijskem filmu A Pattern of Roses._NEWLINE_Njena prva pomembnej\xc5\xa1a filmska vloga je bila vloga dame Jane Grey, glavna vloga, v filmu Lady Jane (1986). Za njen nastop v tem filmu so ji kritiki dodelili me\xc5\xa1ane ocene. Svoj preboj je do\xc5\xbeivela z vlogo Lucy Honeychurch v filmu Soba z razgledom, ki so ga sicer posneli po filmu Lady Jane, a je iz\xc5\xa1el pred le-tem. Med letoma 1986 in 1987 je igrala simpatijo lika Dona Johnsona v televizijski seriji Miami Vice, kjer pa se je pojavila le v nekaj epizodah. Leta 1987 je ob Dirku Bogardeu zaigrala v televizijskem filmu The Vision in ob Stewartu Grangerju v filmu A Hazard of Hearts, za kratek \xc4\x8das pa se je pojavila tudi v filmu Maurice. Izbrali so jo tudi za vlogo Bess McNeill v filmu Lom valov, ki pa jo je zadnji hip zavrnila, po poro\xc4\x8danju Rogerja Eberta predvsem zaradi \xc2\xbbbole\xc4\x8de psihi\xc4\x8dne in fizi\xc4\x8dne izpostavljenosti lika.\xc2\xab Nazadnje je Bess McNeill zaigrala Emily Watson, ki je bila za svoj nastop v filmu nazadnje nominirana za oskarja. Leta 1989 je zaigrala Chiaro Offreduccio v zgodovinskem filmu Francesco poleg Mickeyja Rourkea v glavni vlogi ter damo Minervo Munday v komediji Getting It Right, naslednjega leta pa je dobila vlogo Ofelije v filmski upodobitvi drame Williama Shakespearea, Hamlet. Med drugo sezono britanske komi\xc4\x8dne serije Absolutely Fabulous je zaigrala h\xc4\x8derko Edine Monsoon (zaigrala jo je Jennifer Saunders), Saffron \xc2\xbbSaffie\xc2\xab\xc2\xa0(med serijo so ve\xc4\x8dkrat spremenili Saffiejin videz, tako da je nazadnje ustrezal fizi\xc4\x8dnim lastnostim Helene Bonham Carter). Druga sezona serije je iz\xc5\xa1la leta 1994._NEWLINE_Zaradi njenih zgodnjih vlog so Heleni Bonham Carter na za\xc4\x8detku njene kariere mediji nadeli vzdevke, kot sta \xc2\xbbkraljica steznika\xc2\xab\xc2\xa0in \xc2\xbbangle\xc5\xa1ka vrtnica,\xc2\xab\xc2\xa0saj so njeni liki v glavnem nastopali v zgodnjem dvajsetem stoletju ali \xc5\xa1e prej, njene filme pa je najve\xc4\x8dkrat produciralo podjetje Merchant-Ivory Productions. Leta 1995 je pritegnila pozornost javnosti z vlogo Margaret MacNeil v filmu Margaret's Museum. Njen nastop v tem filmu so kritiki v glavnem hvalili; med drugim je prejela tudi nagrado Genie Award v kategoriji za \xc2\xbbnajbolj\xc5\xa1i nastop igralke v glavni vlogi.\xc2\xab\xc2\xa0Leta 1996 je zaigrala Olivio v filmski razli\xc4\x8dici Trevorja Nunna drame Williama Shakespearea, Dvanajsta no\xc4\x8d. Istega leta je v televizijski seriji The Great War and the Shaping of the 20th Century upodobila britansko pisateljico in feministko Vero Brittain. To je do leta 2011, ko se je pojavila v seriji Life's Too Short, ostal njen zadnji pojav v televizijskih serijah. V tistem \xc4\x8dasu je pozornost kritikov pritegnila s \xc5\xa1e dvema filmoma, in sicer filmom Howards End, za katerega je bila prvi\xc4\x8d nominirana za nagrado BAFTA Award, in filmom Fatal Deception: Mrs. Lee Harvey Oswald, za katerega je bila prvi\xc4\x8d nominirana za zlati globus. Za vrhunec njene zgodnje kariere velja film Krila golobice, v katerem je zaigrala \xc4\x8duda\xc5\xa1ko Kate Croy. Film, izdan leta 1997, je prejemal veliko hvale s strani svetovno prizananih kritikov in Helena Bonham Carter je bila za svoj nastop v njem nominirana za oskarja, nagrado BAFTA Award in zlati globus._NEWLINE_Ob koncu devetdesetih in za\xc4\x8detku 2000. let je Helena Bonham Carter za\xc4\x8dela pogosteje igrati tudi v filmih, ki niso imeli zgodovinske tematike. Med drugim se je pojavila v filmih, kot so kultni film Klub golih pesti (1999) ob Bradu Pittu in Edwardu Nortonu, komedija Women Talking Dirty ob Gini McKee in animiranih filmih Carnivale (2000) ter Wallace in Gromit: Prekletstvo Strahouhca (2005). Leta 2001 je zaigrala v filmu Planet opic, ki ga je re\xc5\xbeiral Tim Burton. Po tem filmu sta s Timom Burtonom pri\xc4\x8dela razmerje in sodelovala \xc5\xa1e ve\xc4\x8dkrat; med drugim je zaigrala v njegovih filmih Velika riba (2003), \xc4\x8carli in tovarna \xc4\x8dokolade (2005), Mrtva nevesta (2005), Sweeney Todd: Hudi\xc4\x8dev brivec (2007) in nazadnje v filmu Alica v \xc4\x8cude\xc5\xbeni de\xc5\xbeeli (2010)._NEWLINE_Helena Bonham Carter teko\xc4\x8de govori francosko in leta 1996 je zaigrala v francoskem filmu Portraits chinois. Avgusta 2001 se je pojavila na naslovnici revije Maxim. Nato je zaigrala Anne Boleyn v miniseriji Henrik VIII; v seriji se je pojavljala bolj poredko, saj je bila takrat nose\xc4\x8da s svojim prvim otrokom. Leta 2006 je bila \xc4\x8dlanica \xc5\xbeirije filmskega festivala v Cannesu; tistega leta so nagrado v kategoriji za \xc2\xbbnajbolj\xc5\xa1i film\xc2\xab\xc2\xa0podelili filmu The Wind That Shakes the Barley._NEWLINE_Helena Bonham Carter je zaigrala Krasotilyo L'Ohol v filmih Harry Potter in Feniksov red (2007), Harry Potter in princ me\xc5\xa1ane krvi (2009), Harry Potter in svetinje smrti - 1. del (2010) in Harry Potter in svetinje smrti - 2. del (2011). Za svoj nastop v filmih so ji kritiki dodelili v glavnem pozitivne ocene, saj naj bi z vlogo \xc2\xbbkar iz\xc5\xbearevala svoj talent.\xc2\xab Zaigrala je tudi go. Lovett, zapeljivo pomo\xc4\x8dnico Sweeneyja Todda (Johnny Depp) v filmski upodobitvi Broadwayjskega muzikala Stephena Sondheima, Sweeney Todd: Hudi\xc4\x8dev brivec. Film je v Zdru\xc5\xbeenih dr\xc5\xbeavah Amerike iz\xc5\xa1el 21. decembra 2007, 25. januarja 2008 pa v Veliki Britaniji. Film je re\xc5\xbeiral Tim Burton, Helena Bonham Carter pa je bila za svoj nastop v filmu nominirana za zlati globus v kategoriji za \xc2\xbbnajbolj\xc5\xa1o igralko v glasbenem filmu ali komediji.\xc2\xab\xc2\xa0Za svoja nastopa v filmu Sweeney Todd: Hudi\xc4\x8dev brivec in Conversations With Other Women je bila leta 2007 nominirana za dve nagradi Evening Standard British Film Awards, leta 2009 pa je prejela nominacijo za nagrado Empire Award. Pojavila se je tudi v \xc4\x8detrtem delu serije Terminator, naslovljeni Terminator: Odre\xc5\xa1itev, kjer pa je imela manj\xc5\xa1o, a osrednjo vlogo._NEWLINE_Maja 2006 je Helena Bonham Carter izdala svojo linijo obla\xc4\x8dil, imenovano \xc2\xbbThe Pantaloonies,\xc2\xab\xc2\xa0pri \xc4\x8demer je sodelovala z oblikovalko kopalk Samantho Sage. Njuna prva kolekcija obla\xc4\x8dil, \xc2\xbbBloomin' Bloomers,\xc2\xab\xc2\xa0je vklju\xc4\x8devala kamisole, kape in \xc5\xbeenske \xc5\xa1portne hla\xc4\x8de v viktorijanskem stilu. Trenutno delata na kolekciji kavbojk po meri znamke Pantaloonies, ki jo je Helena Bonham Carter opisala kot \xc2\xbbnekoliko potepu\xc5\xa1ko, a vseeno urejeno.\xc2\xab_NEWLINE_Leta 2010 se je pridru\xc5\xbeila igralski zasedbi filma, ki ga je re\xc5\xbeiral njen mo\xc5\xbe, Alica v \xc4\x8cude\xc5\xbeni de\xc5\xbeeli, kjer je zaigrala Rde\xc4\x8do kraljico.  Poleg nje so v filmu zaigrali \xc5\xa1e Johnny Depp, Anne Hathaway, Mia Wasikowska, Christopher Lee in Alan Rickman. Njena vloga je zdru\xc5\xbeevala dva lika, Sr\xc4\x8dno kraljico in Rde\xc4\x8do kraljico. Zgodaj leta 2009 jo je revija The Times imenovala za eno izmed desetih najve\xc4\x8djih britanskih igralk vseh \xc4\x8dasov, kamor so se uvrstile tudi Julie Andrews, Helen Mirren, Maggie Smith, Judi Dench in Audrey Hepburn._NEWLINE_Leta 2010 je Helena Bonham Carter zaigrala Elizabeto Bowes-Lyon v filmu Kraljev govor. Do januarja 2011 je bila za svojo vlogo v tem filmu nominirana za mnogo nagrad, med drugim tudi za nagrado BAFTA Award in oskarja v kategoriji za \xc2\xbbnajbolj\xc5\xa1o stransko igralko.\xc2\xab Prejela je svojo prvo nagrado BAFTA Award, oskarja pa je nazadnje dobila Melissa Leo za film The Fighter._NEWLINE_Helena Bonham Carter je podpisala pogodbo za igranje pisateljice Enid Blyton v BBC-jevem biografskem filmu Enid. To je prva filmska upodobitev njenega \xc5\xbeivljenja, v njej pa sta poleg nje zaigrala \xc5\xa1e Matthew Macfadyen in Denis Lawson. Ob izidu so njen nastop v filmu izredno hvalili, Helena Bonham Carter pa je bila nominirana za nagrado BAFTA Award v kategoriji za \xc2\xbbnajbolj\xc5\xa1o igralko.\xc2\xab\xc2\xa0Leta 2010 je ob Freddieju Highmoreu in Nigelu Slaterju zaigrala v biografskem filmu Toast, ki so ga posneli v West Midlandsu, film pa se je premierno predvajal na berlinskem filmskem festivalu leta 2011. Dobila je tudi vlogo gd\xc4\x8d. Havisham v filmski upodobitvi Mikea Newella romana Velika pri\xc4\x8dakovanja Charlesa Dickensa. Novembra 2011 je bila nagrajena z nagrado Britannia Award v kategoriji za \xc2\xbbbritanskega ustvarjalca leta.\xc2\xab_NEWLINE_Sredi leta 2011 so poro\xc4\x8dali, da bo Helena Bonham Carter zaigrala v filmu Nesre\xc4\x8dniki, kjer je dobila vlogo Madame Th\xc3\xa9nardier. To so uradno potrdili 8. septembra 2011.\n_START_SECTION_\nZasebno \xc5\xbeivljenje\n_START_PARAGRAPH_\nLeta 1994 je Helena Bonham Carter na snemanju filma Frankenstein spoznala re\xc5\xbeiserja in igralca Kennetha Branagha, ki je film re\xc5\xbeiral in zaigral v njem. Pri\xc4\x8dela sta z razmerjem, ki je trajalo ve\xc4\x8d kot pet let, do septembra 1999._NEWLINE_Leta 2001 je Helena Bonham Carter pri\xc4\x8dela z razmerjem z re\xc5\xbeiserjem Tima Burtona, ki ga je spoznala na snemanju filma Planet opic. Kasneje sta skupaj sodelovala \xc5\xa1e pri snemanju njegovih filmov Velika riba (2003), Mrtva nevesta (2005), \xc4\x8carli in tovarna \xc4\x8dokolade (2005), Sweeney Todd: Hudi\xc4\x8dev brivec (2007) in Alica v \xc4\x8cude\xc5\xbeni de\xc5\xbeeli. \xc5\xbdivita v Belsize Parku v Londonu, kjer imata vsak svojo hi\xc5\xa1o, saj potrebujeta svojo zasebnost, kljub temu pa \xc5\xbeivita precej blizu drug drugega in pravita, da sta v svojem zakonu \xc5\xa1e vedno sre\xc4\x8dna. Tim Burton je kupil hi\xc5\xa1o zraven tiste, ki jo je imela Helena Bonham Carter v lasti \xc5\xa1e preden sta se spoznala; kasneje sta hi\xc5\xa1i povezala._NEWLINE_4. oktobra 2003 je Helena Bonham Carter rodila njunega prvega otroka, de\xc4\x8dka po imenu Billy Raymond Burton. Pri enain\xc5\xa1tiridesetih je 15. decembra 2007 v Central Londonu rodila \xc5\xa1e njunega drugega otroka, deklico Nell Burton. Pravi, da jo je poimenovala po vseh \xc2\xbbHelenah\xc2\xab\xc2\xa0v njeni dru\xc5\xbeini._NEWLINE_Avgusta 2008 so \xc5\xa1tirje njeni sorodniki umrli v ju\xc5\xbeni Afriki v prometni nesre\xc4\x8di v nekem safariju, zaradi \xc4\x8desar je prej zapustila snemanje filma Terminator: Odre\xc5\xa1itev in film posnela nekoliko kasneje._NEWLINE_Leta 2008 sta Helena Bonham Carter in Tim Burton svoje stanovanje v Zdru\xc5\xbeenih dr\xc5\xbeavah Amerike prodala za 8,75 milijona $. Zgodaj oktobra 2008 je Helena Bonham Carter potrdila, da je postala pokroviteljica dobrodelne organizacije Action Duchenne, ki podpira otroke z Duchennovo mi\xc5\xa1i\xc4\x8dno distrofijo in njihove star\xc5\xa1e._NEWLINE_Helena Bonham Carter slovi po svojem nenavadnem okusu za modo, ki so ga pogosto opisovali kot \xc2\xbbpodlo eleganco.\xc2\xab Kljub njenemu pogosto kontroverznemu izboru obla\xc4\x8dil jo je revija Vanity Fair leta 2010 vklju\xc4\x8dila na svoj seznam najbolje oble\xc4\x8denih ljudi, leta 2011 pa so jo izbrali tudi za obraz jesensko-zimske ogla\xc5\xa1evalne kampanje Marca Jacobsa. Sama pravi, da sta na njen stil najbolj vplivali Vivienne Westwood in Marija Antoaneta."